ΚΑΝΟΝΙΣΜΟΣ (ΕΚ) αριθ. 1991/97 ΤΟΥ ΣΥΜΒΟΥΛΙΟΥ της 13ης Οκτωβρίου 1997 για κατάργηση των μέτρων αντιντάμπινγκ που έχουν επιβληθεί στις εισαγωγές ανθρακικού δινατρίου, καταγωγής Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), εφεξής αποκαλούμενο «βασικό κανονισμό», και ιδίως το άρθρο 9 και το άρθρο 11 παράγραφος 3,

την πρόταση που υπέβαλε η Επιτροπή, μετά από διαβουλεύσεις στα πλαίσια της συμβουλευτικής επιτροπής,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 2381/95 (2), επέβαλε οριστικό δασμό αντιντάμπινγκ στις εισαγωγές ανθρακικού δινατρίου, καταγωγής Ηνωμένων Πολιτειών της Αμερικής, και αποφάσισε την οριστική είσπραξη του επιβληθέντος προσωρινού δασμού.

(2) Ο κανονισμός (ΕΚ) αριθ. 2381/95 προβλέπει ότι η Επιτροπή προτίθεται να διενεργήσει επανεξέταση των μέτρων ένα χρόνο μετά την ημερομηνία επιβολής τους, προκειμένου να εξετάσει, ειδικότερα, την κατάσταση της κοινοτικής αγοράς ανθρακικού δινατρίου και τη θέση των χρηστών ανθρακικού δινατρίου στην Κοινότητα.

(3) Την 13η Ιουλίου 1996, υποβλήθηκε αίτηση ενδιάμεσης επανεξέτασης των εν λόγω μέτρων, βάσει του άρθρου 11 παράγραφος 3 του βασικού κανονισμού, από τέσσερις παραγωγούς/εξαγωγείς των Ηνωμένων Πολιτειών, και συγκεκριμένα από την FMC Corporation, την General Chemical (Soda Ash) Partners, την North American Chemical Company και την OCI Chemical Corporation, όπως αναφέρεται στην «Ανακοίνωση για την εφαρμογή των μέτρων αντιντάμπινγκ που ισχύουν στην Κοινότητα μετά τη διεύρυνση για να συμπεριληφθούν η Αυστρία, η Φινλανδία και η Σουηδία» της Επιτροπής (95/C 40/07) (3).

Β. ΕΠΑΝΕΞΕΤΑΣΗ

(4) Βάσει των ανωτέρω, η Επιτροπή αποφάσισε να αρχίσει, με δική της πρωτοβουλία, ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές ανθρακικού δινατρίου, καταγωγής ΗΠΑ, κατ' εφαρμογή του άρθρου 11 παράγραφος 3 του βασικού κανονισμού (4).

Γ. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(5) Το υπό εξέταση προϊόν είναι το ανθρακικό δινάτριο (soda ash), του οποίου χαρακτηριστικό είναι ότι έχει ως κύριο συστατικό το NA2CO3 (άνυδρο ανθρακικό νάτριο). Υπάγεται στον κωδικό ΣΟ 2836 20 00.

(6) Οι κυριότεροι χρήστες του ανθρακικού δινατρίου ανήκουν στις ακόλουθες βιομηχανίες: γυαλιού, χάλυβα, χημικών προϊόντων, απορρυπαντικών, χαρτιού και χαρτοπολτού, τροφίμων και επεξεργασίας υδάτων.

2. Ομοειδές προϊόν

(7) Διαπιστώθηκε ότι το ανθακικό δινάτριο που παράγεται και πωλείται στην Κοινότητα και το ανθρακικό δινάτριο που παράγεται στις ΗΠΑ, πωλείται στις ΗΠΑ και εξάγεται στην Κοινότητα είναι ομοειδή προϊόντα ως προς τα βασικά φυσικά και τεχνικά χαρακτηριστικά τους και τη δυνατή χρήση τους. Επομένως, τα προϊόντα αυτά θεωρούνται ομοειδή, κατά την έννοια του άρθρου 1 παράγραφος 4 του βασικού κανονισμού.

Δ. ΟΡΙΣΜΟΣ ΤΗΣ ΚΟΙΝΟΤΙΚΗΣ ΒΙΟΜΗΧΑΝΙΑΣ

(8) Η κοινοτική βιομηχανία αποτελείται από τους ακόλουθους παραγωγούς, που είναι όλοι μέλη του European Chemical Industry Council (CEPIC), που υπέβαλε την καταγγελία και συνεργάσθηκε κατά την έρευνα:

- Solvay Φsterreich AG (A)

- Solvay SA (B)

- Akzo Chemicals BV (NL)

- Solvay SA (F)

- Rhτne-Poulenc SA (F)

- Matthes & Weber GmbH (D)

- Solvay Alkali GmbH (D)

- Sodawerk Stassfurt GmbH (D)

- Solvay SA, Milano (I)

- Solvay Portugal Productos Quimicos SA (P)

- Solvay SA (ES)

- Brunner Mond (UK) Ltd (UK).

Ε. ΑΝΑΚΛΗΣΗ ΤΗΣ ΣΤΗΡΙΞΗΣ ΠΡΟΣ ΤΗ ΔΙΑΔΙΚΑΣΙΑ

(9) Την 8η Απριλίου 1997, τέσσερις κοινοτικοί παραγωγοί, που αντιπροσωπεύουν το 80 % περίπου της συνολικής κοινοτικής παραγωγής δινατρίου, απέσυραν την υποστήριξή τους προς τη διαδικασία αντιντάμπινγκ και, συνεπώς, προς την τρέχουσα έρευνα επανεξέτασης για λόγους που αφορούν αποκλειστικά τη θέση των συγκεκριμένων εταιρειών στην κοινοτική αγορά. Δύο κοινοτικοί παραγωγοί που αντιπροσωπεύουν το 20 % περίπου της συνολικής κοινοτικής παραγωγής, συνέχιζαν να υποστηρίζουν τη διαδικασία και τη συνέχιση της έρευνας.

(10) Τα γεγονότα αυτά συνέβησαν σε χρονική στιγμή κατά την οποία δεν είχαν πλήρως ολοκληρωθεί οι διαδικασίες έρευνας για το ντάμπινγκ και τη ζημία.

ΣΤ. ΑΝΑΛΥΣΗ

(11) Το Συμβούλιο θεωρεί ότι, βάσει των διατάξεων του άρθρου 3 παράγραφος 1, του άρθρου 4 παράγραφος 1 και του άρθρου 5 παράγραφος 4 του βασικού κανονισμού, η διαδικασία πρέπει να περατώνεται όταν δεν υποστηρίζεται πλέον από κοινοτικούς παραγωγούς, η παραγωγή των οποίων αθροιστικά αντιπροσωπεύει το μεγαλύτερο μέρος της συνολικής κοινοτικής παραγωγής, εκτός αν κρίνεται ότι η περάτωσή της δεν είναι προς το συμφέρον της Κοινότητας. Σύμφωνα με τις προαναφερόμενες διατάξεις, ως μεγαλύτερο μέρος της συνολικής κοινοτικής παραγωγής θεωρείται το 25 % της συνολικής κοινοτικής παραγωγής του ομοειδούς προϊόντος.

(12) Ένας παραγωγός ισχυρίσθηκε ότι η περάτωση της διαδικασίας δεν είναι προς το συμφέρον της Κοινότητας δεδομένου ότι θα αφήσει την κοινοτική βιομηχανία απροστάτευτη σε περίπτωση πρακτικής σποραδικού ντάμπινγκ από την πλευρά των παραγωγών των ΗΠΑ, όπως συνέβη κατά το παρελθόν. Το γεγονός αυτό είναι δυνατόν να έχει αρνητικές επιπτώσεις στην οικονομική και δημοσιονομική κατάσταση και στις συνθήκες απασχόλησης της κοινοτικής βιομηχανίας, καθώς επίσης, και στην πραγματοποίηση σημαντικών επενδύσεων. Διατυπώθηκε, περαιτέρω, ο ισχυρισμός ότι, τουλάχιστον, τα ισχύοντα μέτρα θα πρέπει να ανασταλούν, μόνον για χρονικό διάστημα εννέα μηνών, κατ' εφαρμογή του άρθρου 14 παράγραφος 4 του βασικού κανονισμού.

(13) Τα επιχειρήματα που υποβλήθηκαν από τον ενδιαφερόμενο παραγωγό είναι δυνατόν να συνοψισθούν στο ότι σε περίπτωση περάτωσης της διαδικασίας θα προκαλείτο ζημία σε μη σημαντικό τμήμα της κοινοτικής βιομηχανίας. Ωστόσο, ο λόγος αυτός δεν είναι από μόνος του επαρκής για τη συνέχιση της διαδικασίας αντιντάμπινγκ, βάσει του άρθρου 3 παράγραφος 1, του άρθρου 4 παράγραφος 1 και του άρθρου 5 παράγραφος 4 του βασικού κανονισμού. Επίσης δεν προβλήθηκαν ιδιαίτερα επιχειρήματα σχετικά με το συμφέρον της Κοινότητας που να δικαιολογούν τη συνέχιση των μέτρων παρά την ανάκληση της υποστήριξης άλλων παραγωγών. Για τους λόγους αυτούς, τα ανωτέρω επιχειρήματα είναι σκόπιμο να απορριφθούν. Όσον αφορά την αίτηση αναστολής των μέτρων, δεν διατυπώθηκαν επιχειρήματα που να δεικνύουν ότι πληρούνται οι όροι του άρθρου 14 παράγραφος 4 του βασικού κανονισμού. Συνεπώς, ούτε η αίτηση αναστολής είναι δυνατόν να γίνει αποδεκτή.

Ζ. ΣΥΜΠΕΡΑΣΜΑΤΑ

(14) Εν κατακλείδι, το Συμβούλιο δεν θεωρεί ότι υπάρχει λόγος που θα δικαιολογούσε τη συνέχιση της διαδικασίας. Συνεπώς, ο κανονισμός (ΕΚ) αριθ. 2381/95 θα πρέπει να καταργηθεί.

(15) Η Επιτροπή ενημέρωσε τα ενδιαφερόμενα μέρη σχετικά με την πρόθεσή της να καταργήσει τα μέτρα αντιντάμπινγκ που εφαρμόζονται στο ανθρακικό δινάτριο, καταγωγής Ηνωμένων Πολιτειών της Αμερικής. Τα ενδιαφερόμενα μέρη δεν υπέβαλαν άλλες παρατηρήσεις, εκτός αυτών που αναφέρονται στις αιτιολογικές σκέψεις 12 και 13,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καταργούνται τα μέτρα αντιντάμπινγκ που επιβλήθηκαν με τον κανονισμό (ΕΚ) αριθ. 2381/95 στις εισαγωγές ανθρακικού δινατρίου (soda ash), που υπάγεται στον κωδικό ΣΟ 2836 20 00, καταγωγής Ηνωμένων Πολιτειών Αμερικής.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 13 Οκτωβρίου 1997.

Για το Συμβούλιο

Ο Πρόεδρος

J.-C. JUNCKER

(1) ΕΕ L 56 της 6. 3. 1996, σ. 1 7 κανονισμός όπως τροποποιήθηκε από τον κανονισμό (ΕΚ) αριθ. 2331/96 (ΕΕ L 317 της 6. 12. 1996, σ. 1).

(2) ΕΕ L 244 της 12. 10. 1995, σ. 32.

(3) ΕΕ C 40 της 17. 2. 1995, σ. 5.

(4) ΕΕ C 253 της 31. 8. 1996, σ. 23.